
PëR SHëRBIMIN E ROJAVE CIVILE

Në mbështetje të nenit 16 të ligjit nr.7491, datë 29.4.1991 "Për dispozitat kryesore kushtetuese", me propozimin e Këshillit të Ministrave,

KUVENDI POPULLOR
I REPUBLIKëS Së SHQIPëRISë

V E N D O S I:

Neni 1

Në Republikën e Shqipërisë krijohet shërbimi i rojave civile.

Neni 2

Shërbimi i rojave civile ka për detyrë ruajtjen e objekteve në pronësi ose në përdorim të personave juridikë a fizikë, shqiptarë a të huaj, ruajtjen e rendit në këto objekte dhe sigurimin e jetës së personelit e të vlerave pasurore të tyre gjatë lëvizjeve.

Neni 3

Shërbimi i rojave civile organizohet nga firma private të krijuara posaçërisht për këtë qëllim, të pajisur me licencë nga organet e rendit publik, që veprojnë vetëm në njësi të caktuara administrative territoriale. Ai kryhet edhe nga persona privatë, pa bërë pjesë në firmë, të pajisur me licencë nga organet e rendit publik.

Neni 4

Numri i efektivit të rojave civile që punëson një firmë, përcaktohet në marrëveshje me organet e rendit publik, por gjithnjë më pak se 5 për qind e gjithë efektivit të policisë së rendit të njësisë administrative ku vepron.
Firma e shërbimit të rojave civile i përzgjedh vetë ata që duan të punojnë si roja civile dhe ua kalon për miratim organeve të rendit publik për dhënien e lejes (licencës) së ushtrimit të profesionit.
Procedura e dhënies së licencave dhe organi që do t'i japë ato, përcaktohen nga Këshilli i Ministrave.

Neni 5

Në shërbimin e rojave civile pranohen personat fizikë që plotësojnë këto kërkesa:
- Të jenë shtetas shqiptarë.
- Të kenë mbaruar arsimin e detyruar.
- Të kenë kryer shërbimin ushtarak të detyrueshëm.
- Të mos jenë dënuar për krime kundër pasurisë shtetërore e private, për krime kundër moralit dhe për krimin e vrasjes.
- Të plotësojnë kushtet shëndetësore e fizike.


Neni 6

Rojat civile pajisen me armë e mjete të tjera, me uniformë të veçantë dhe me dokumente që vërtetojnë identitetin e tyre dhe objektin ku shërbejnë.
Lloji i armës, i mjeteve dhe i uniformës caktohet nga ministri i Rendit Publik.

Neni 7

Për plotësimin e detyrave në objektin që ruajnë, rojat civile kanë këto të drejta:
a) Të kërkojnë nga shtetasit zbatimin e rregullave të përcaktuara në rregulloren e brendshme të objektit.
b) Kur në objekt kryhen vepra penale, rojat civile bëjnë bllokimin e mjedisit e të autorit dhe njoftojnë menjëherë organet kompetente për të kryer veprimet e mëtejshme procedurale, ruajnë vendin e ngjarjes, provat materiale dhe sendet e tjera që kanë shërbyer si mjet për kryerjen e veprës penale.
c) Të përdorin armën në bazë të dekretit nr.7449, datë 5.1.1991 "Për përdorimin e armëve të zjarrit".

Neni 8

Ministria e Rendit Publik kujdeset për aftësimin profesional të rojave civile dhe shpenzimet që bëhen për këtë, përballohen nga personi juridik ose fizik. Format e punës për aftësimin profesional të rojave civile dhe shpenzimet që bëhen për këtë punë përcaktohen me rregullore të ministrit të Rendit Publik.

Neni 9

Kur vërehet që rojës civile i mungon një a disa nga kushtet e përcaktuara në nenin 5, keqpërdor ose humbet lejen e ushtrimit të profesionit, organet e rendit publik urdhërojnë pezullimin nga shërbimi deri në marrjen e vendimit nga organi kompetent.

Neni 10

Shërbimi i rojeve civile, për kryerjen e detyrave të tij, bashkëpunon me policinë e rendit, policinë financiare, policinë pyjore dhe me të gjitha llojet e policive të tjera.

Neni 11

Policia e rendit publik ushtron kontroll të vazhdueshëm në zbatimin e këtij ligji. Kur është e nevojshme, ajo i ushtron kompetencat e saj edhe brenda juridiksionit të rojave civile.

Neni 12

Ndalohet marrja në punë e shtetasve si roja civile nga persona juridikë a fizikë të papajisur me licencë.

Neni 13

Shkelja e rregullave të parashikuara në nenet 3, 4 5 e 12 përbën  kundërvajtje administrative dhe dënohet me gjobë deri në 50.000 lekë.
Gjoba jepet me vendim të shefit të policisë së rrethit. Kundër këtij vendimi bëhet ankim brenda 5 ditëve te kryetari i degës së rendit publik, vendimi i të cilit është i formës së prerë.

Neni 14

Rregulla të hollësishme për zbatimin e këtij ligji përcaktohen me akte të Këshillit të Ministrave dhe të ministrit të Rendit Publik.

Neni 15

Ky ligj hyn në fuqi menjëherë.

Shpallur me dekretin nr. 524, datë 23.4.1993 të Presidentit të Republikës së Shqipërisë, Sali Berisha 

